Konflik kan goed wees vir jou huwelik - Jou Gesin | Solidariteit WêreldJou Gesin | Solidariteit Wêreld
Tuis › Artikels › Konflik kan goed wees vir jou huwelik
Ons is almal geskep as unieke individue met 'n eie persoonlikheid. Dit beteken dat elkeen van ons die wêreld verskillend gaan beskou en dat ons optrede verskillend gaan wees. Konflik is dus onvermydelik, veral waar twee mense 'n huis, 'n badkamer, finansies en 'n lewe deel. Konflik kan egter goed wees vir jou huwelik – solank jy leer om regverdig te baklei, meen kenners.
Die betroubaarste aanduiding van hoe gelukkig 'n huwelik is, is nie hoe dikwels die egpaar hulle liefde aan mekaar verklaar nie. Seksuele versoenbaarheid en finansiële sekuriteit is ook nie die belangrikste faktore nie. Navorsers sê die betroubaarste aanduiding van sukses in die huwelik is eerder hoe goed die man en die vrou enige konflik wat ontstaan, hanteer. Niemand word egter opgelei om konflikoplossing te doen nie.
Hóé baklei jy?
Kim Leatherdale, 'n bekende Amerikaanse verhoudingskenner sê: "Die grootste fout wat mense maak, is om te dink dat baklei 'n verskriklike oorlog beteken. Dit hoef nie te wees nie. Hóé jy baklei is egter belangrik. Tensy een of albei van julle jul gedagtes en gevoelens voortdurend opkrop (wat ongesond is), sál julle oor dinge verskil. Bespreek die verskil en druk uit presies hoe jy voel terwyl jy op jou stemtoon, houding en woordkeuse let. Luister ook na wat jou maat sê. Op die wyse bly julle mekaar respekteer."
Riglyne om jou te help om regverdig te baklei
Loop jou vrees vir konfrontasie trompop. Jy het dalk grootgeword met die idee dat konflik vernietigend is. "Dis dikwels vanweë 'n verlies aan aanvaarding tydens die grootwordjare. Wanneer hierdie vrees iemand beheer, kan konfrontasie baie pynlik wees," sê pastoor Luke Perry, 'n gelisensieerde huweliksberader. Dis belangrik om te begryp dat die regte manier van konflikoplossing uit liefde plaasvind.
Aanvaar verantwoordelikheid vir jouself en jou gedrag. Moenie jou maat die skuld gee vir alles nie. Dink voor jy iets sê of doen, en erken as jy 'n fout gemaak het.
Bespreek die konflik so gou as moontlik. 'n Irriterende kwessie wat toegelaat word om te broei, skep emosionele afstand tussen man en vrou. As iets jou pla, kies 'n tyd wanneer julle alleen is en konfronteer dit.
Sê presies wat jou pla! Om 'n irritasie te probeer regverdig, gaan dit nie laat verdwyn nie. Dit sal net later na vore kom in die vorm van sarkasme, kritiek of woede. Wanneer jy kies om potensiële konflik oor te sien, laat jy toe dat wrewel broei terwyl jy jou maat toestemming gee om met sy gedrag voort te gaan.
Bly by die onderwerp. Moenie ou koeie uit die sloot grawe nie. Dit verhoog net frustrasie en verminder hoop. Hanteer elke seer punt so gou dit gebeur; sodoende kan dit nie as ammunisie in toekomstige gevegte gebruik word nie.
Fokus op jou eie gevoelens. Plaas die fokus op hoe jý voel en vermy dit om die ander persoon te vertel hoe sy of haar persoonlikheid moet verander.
Glo wat jou maat sê. As hy of sy sê jy doen dít, is dit waarskynlik waar.
Kyk verby jou eerste reaksie van ontkenning en vra: "Hoekom pla dit jou?" Luister wat jou maat sê en probeer sy of haar punt insien. Probeer dan verander!
Moenie sy of haar karakter aftakel nie. Bly gefokus op die kwessie wat ter sprake is. Dit sal jou help om objektief te bly en jou gedagtes duidelik oor te dra. Deur jou maat lelike name te noem, reflekteer jy jou frustrasie en maak hom of haar net verdedigend. Niemand wen só nie. Dis ook nie regverdig om jou maat sleg te maak by jou kinders of enigiemand anders nie. Soek eerder die hulp van 'n gesinsterapeut.
Leer onderskei tussen gevoelens en gedagtes. Jou gevoelens kom vanuit jouself en deur dit aan ander mense toe te skryf, verloor jy die reg om dit te besit, te verander of daardeur te groei.
Konfronteer met die waarheid, bevestig met liefde. Die beste manier om oor iets negatiefs te praat, is om met iets positief te begin. Gee jou maat dan die geleentheid om daaroor na te dink. Hy of sy was dalk nooit eers bewus daarvan dat dit jou ontstel nie.
Moenie slaan, skreeu of voorwerpe rondgooi nie. Om fisiek te raak, is heeltemal onaanvaarbaar. Leer om te herken wanneer jou geduld begin uitrafel en woede begin opbou en gee ag op jou beperkinge. 'n Kort ruskansie tydens 'n hittige rusie kan wondere verrig.
Leer om te luister. Luister na wat jou maat te sê het nadat jy hom of haar gekonfronteer het. Nes jy, wil hy of sy ook gehoor word. Wees geduldig terwyl julle deur seergemaakte gevoelens werk. Dit kan 'n geleentheid wees om nuwe dinge omtrent mekaar te leer en beter spanbouvaardighede aan te leer.
Haal diep asem. Die meeste mense hou asem op wanneer hulle konsentreer. Dit dwing die liggaam in 'n oorlewingsreaksie in wat jou vermoë om te luister, verminder. Deur op jou asemhaling te fokus, kan jy 'n kalm en nugter bespreking hê wat daartoe sal lei dat albei geëerd, gekoester en verstaan voel.
Konfronteer jou maat met die doel om dinge reg te stel ─ nie om te wen nie. Jou doelstelling moet wees om die harmonie in jul verhouding te herstel. Sover dit moontlik is moet die oplossing albei partye bevoordeel. Indien albei goed voel oor 'n oplossing, sal dit die emosionele band tussen hulle herstel.
Om oor iets te broei wat jou irriteer, om jou woede te onderdruk of om stilstuipe te kry, is nie voorbeelde van gesonde konflikoplossing nie. Getroude paartjies moet leer om regverdig te baklei. Dis 'n aaneenlopende proses wat met oefening en empatie 'n belangrike deel kan word van 'n verrykende en toegewyde verhouding.